Sans Souci-leerders ‘vrees viktimisering’Leerders van Sans Souci Girls’ High School betoog Vrydag (2 September 2016) by die skool. Foto: Twitter via @FeesMustFallWC Die skoolhoof van die Sans Souci Girls High School in Newlands, Kaapstad, sal nie Maandag by die skool aanmeld nie, aangesien leerders vrees hulle sal geviktimiseer word na hul protesaksie by die skool die afgelope week. Debbie Schäfer, die Wes-Kaapse LUR vir onderwys, het gesê Amanda Engelbrecht, die departement se kringbestuurder, sal wel by die skool wees om seker te maak niemand word geviktimiseer nie en om leerders te ondersteun. Volgens Schäfer sal berading ook aan leerders, wat deur die afgelope week se gebeure getraumatiseer is, beskikbaar gestel word. Maroela Media het vroeër berig leerders van die Sans Souci Girls High School het Donderdag en Vrydag op die skoolterrein betoog oor beweerde rassisme by die skool. Die leerders het onder meer beweer hulle word nie toegelaat om hul hare op natuurlike wyse te dra nie en word strafpunte gegee indien hulle hul moedertaal op die skoolterrein praat. Betogende leerders sou Vrydag ŉ memorandum met hul eise aan die Wes-Kaapse departement van onderwys oorhandig het, maar het besluit om dit eers Maandagaand te doen wanneer al die leerders teenwoordig is. Schäfer het ingestem om dit Maandag namens die departement te ontvang. Leerders van Sans Souci Girls’ High School betoog Vrydag (2 September 2016) by die skool. Foto: Twitter via @FeesMustFallWC Volgens die memorandum eis die leerders dat Charmaine Murray onmiddellik as skoolhoof bedank. Hulle eis ook dat die skool se reëls oor hare gewysig word, die taalbeleid wat glo die praat van inheemse tale verbied, gewysig word en leerders wat nie die skoolfonds kan betaal nie, van geen aktiwiteite by die skool uitgesluit word nie. Die leerders dring ook aan meer swart onderwysers moet by die skool aangestel word om die demografie van die skool se leerders te weerspieël. Schäfer het gesê sy is bekommerd oor die skokkende bewerings wat onder haar aandag gebring is, veral omdat sy Vrydag ingelig is ŉ klagte wat reeds in 2011 na die departement gestuur is, het skynbaar ongesiens verbygegaan. Sy het gesê gesprekke sal Maandag voortgesit word om so gou as moontlik die skool se gedragskode te herskryf. Die nuwe gedragskode moet voor die einde van September in werking wees. “Die leerders het intussen versoek om toegelaat te word om van Maandag af vlegsels (braids) in hul hare te dra. My reaksie was daar is geen probleem met vlegsels nie, solank hul hare netjies is. Ek glo dit sal deel vorm van die besprekings rondom die nuwe gedragskode,” het Schäfer gesê.